1.	Forskning relatert til universiteter og høgskoler

Helse Bergen HF skal i relasjon til universiteter og høgskoler, legge til rette for og medvirke til medisinsk og helsefaglig forskning i samsvar med fastsatt forskningspolitikk, forpliktelser og foretatte prioriteringer fra overordnedes politiske organer og oppdragsgiver i det enkelte år.

2.	Undervisning

Helse Bergen HF skal sørge for at universitetenes og høgskolenes behov for undervisning, opplæring og veiledning av helsefaglige studenter dekkes i samsvar med fastsatt utdanningspolitikk, eksterne forpliktelser og foretatte prioriteringer fra overordnede politiske organer og oppdragsgivere i det enkelte år.

3.	Universiteters og høgskolers eierskap og rettigheter til arealer

Som vedlegg til denne instruksen er tatt med oversikt over rettigheter som staten ved universiteter og høgskoler har til arealer som Helse Bergen HF eier, jf. vedtekter for Helse Bergen HF § 11, andre ledd.

4.	Avtaler

Helse Bergen HF skal inngå avtaler med aktuelle universitet og høgskoler om helseforetakets utdanningsoppgaver og de tjenester som skal ytes.

Det skal legges vekt på at avtalene gis en innretning som bidrar til godt og resultatrettet samarbeid. Avtalene forutsettes som utgangspunkt å være langsiktige og gi rammer for oppfølgingen av de enkelte års budsjetter. Aktuelle temaer: Bruk av fast eiendom, utstyr og andre formuesgjenstander, undervisningstilbud, praksisplasser, pasienttilgang, kombinerte stillinger, studentveiledning, studentenes rettigheter og forvaltning, drift og vedlikehold av lokaler og utstyr.

5.	Salg av eiendom

Ved salg, pantsettelse eller annen disponering av fast eiendom i samsvar med vedtektene for Helse Bergen HF § 9, skal det når universitet eller høgskole har rettigheter i eiendommen, foreligge skriftlig samtykke fra Undervisnings- og forskningsdepartementet, eller den departementet gir myndighet.

6.	Planlegging

Helse Bergen HF skal legge til rette for og medvirke til at universiteter og høgskoler kan ta del i foretakets planlegging innen virksomheten som berører undervisning og forskning.

7.	Samarbeidsorgan

Helse Bergen HF skal ta del i samarbeidsorgan med universiteter og høgskoler, opprettet av Helse Vest RHF, for drøfting av saker av felles interesse.

8.	Saker av vesentlig betydning

Saker som kan ha vesentlig betydning for et universitets eller en høgskoles rett til og bruk av fast eiendom, utstyr og andre formuesgjenstander, for deres forsknings- eller undervisningsoppgaver eller for de tjenester Helse Bergen HF skal yte, skal forelegges foretaksmøtet i Helse Vest RHF, jf. helseforetakslovens § 30 første og annet ledd og vedtekter for Helse Bergen HF § 8. De berørte universiteter og høgskoler skal trekkes inn i forberedelse av saken.

9.	Årlig melding til Helse Vest RHF

Helse Bergen skal i sin årlige melding til Helse Vest RHF redegjøre for de undervisnings- og forskningsaktiviteter Helse Bergen HF har tatt del i det foregående år. Herunder skal det redegjøres for gjennomføring av de krav som er stilt til virksomheten i denne sammenheng.

Meldingen skal inneholde en plan for undervisnings- og forskningsaktiviteter i samarbeid med universiteter og høgskoler i egen regi for de kommende år.